ગઈ કાલે થાણે સુધરાઈની મહાસભાનું આયોજન કરવામાં આવ્યું હતું, જેમાં એનસીપી અને મહારાષ્ટ્ર નવનર્મિાણ સેનાના નગરસેવકો વિરોધ પક્ષના નેતા તરીકે કૉન્ગ્રેસના મનોજ શિંદેની થયેલી ગેરકાયદે પસંદગીના વિરોધમાં કાળી પટ્ટી બાંધીને આવ્યા હતા. કૉન્ગ્રેસે તેના એનસીપી સાથેના ગઠબંધનમાંથી છૂટા પડવાની તૈયારી કરી હતી. એ વખતે શિવસેનાએ એનસીપીને ન ગણકારતાં કૉન્ગ્રેસના મનોજ શિંદેને વિરોધ પક્ષના નેતાનું પદ મળે એ માટે સમર્થન આપ્યું હતું. એને કારણે એનસીપીના નગરસેવકો વીફર્યા હતા. તેમનું કહેવું હતું કે અમારું સંખ્યાબળ વધુ હોવા છતાં કૉન્ગ્રેસને વિરોધ પક્ષનું નેતાપદ કેવી રીતે આપવામાં આવ્યું? આ બાબતે તેમણે હોબાળો મચાવ્યો હતો જેને કારણે બન્ને પક્ષના નગરસેવકોમાં જીભાજોડી થતાં વાતાવરણ તંગ બન્યું હતું. એ વખતે સભાગૃહમાં આવેલી એક અજ્ઞાત વ્યક્તિએ એક નગરસેવકને ધક્કે ચડાવતાં શિવસેનાના નગરસેવકોએ તેને માર માર્યો હતો. ત્યાર બાદ શિવસેના અને એનસીપીના નગરસેવકો વચ્ચે છુટ્ટા હાથની મારામારી થઈ હતી. શિવસેના દ્વારા આરોપ મૂકવામાં આવ્યો હતો કે મારામારીની શરૂઆત એનસીપીએ કરી હતી. જોકે સામે પક્ષે એનસીપીએ એ આરોપ ફગાવી દીધો હતો.